Správa Komisie o činnosti výborov počas roku 2006 {SEK(2007) 1713} /* KOM/2007/0842 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 20.12.2007 KOM(2007) 842 v konečnom znení SPRÁVA KOMISIE O ČINNOSTI VÝBOROV POČAS ROKU 2006 {SEK(2007) 1713} V súlade s článkom 7 ods. 4 rozhodnutia Rady 1999/468/ES z 28. júna 1999 Komisia týmto predkladá výročnú správu o činnosti výborov počas roku 2006. Správa obsahuje všeobecné poznámky k vývoju systému komitológie, horizontálny prehľad činností výborov a prílohu s podrobnou štatistikou týkajúcou sa jednotlivých výborov komitológie, usporiadanú podľa jednotlivých útvarov Komisie[1]. V prílohe sa nachádzajú aj textové poznámky k zmenám, pokiaľ ide o počet výborov a k mimoriadnym udalostiam týkajúcim sa osobitných navrhovaných opatrení, ako napríklad negatívne stanoviská a postúpenia veci Rade. 1. VšEOBECNÉ POZNÁMKY K VÝVOJU SYSTÉMU KOMITOLÓGIE 1.1. Reforma komitologického postupu Rozhodnutie Rady 2006/512/ES, ktorým sa mení a dopĺňa rozhodnutie Rady 1999/468/ES, bolo prijaté 17. júla 2006[2]. Nadobudlo účinnosť 23. júla 2006. Cieľom zmeny a doplnenia rozhodnutia Rady 1999/468/ES je vyhovieť dlhodobým požiadavkám Európskeho parlamentu rozšíriť jeho práva na kontrolu vykonávania právnych predpisov prijatých v rámci postupu spolurozhodovania. Zmena a doplnenie zavádza „regulačný postup s kontrolou“ (ďalej len: „PRAC“). Tento nový postup je stanovený v novom článku 5a. Dopĺňa existujúce postupy (konzultačný, riadiaci, regulačný, ochranný). 1.1.1. Rozsah pôsobnosti PRAC Rozsah pôsobnosti PRAC je vymedzený v novom odseku 2, ktorý sa dopĺňa k článku 2. Bolo potrebné vyhovieť dvom požiadavkám: základný právny predpis sa má prijať v rámci postupu spolurozhodovania a musí preniesť na Komisiu príslušné právomoci na prijímanie „opatrení, ktoré majú všeobecnú pôsobnosť a ich cieľom je zmena nepodstatných prvkov základného právneho predpisu, okrem iného (...) doplnením nástroja o nové nepodstatné prvky“ (tieto vykonávacie opatrenia budú ďalej nazývané „kvázilegislatívne opatrenia“). Kvázilegislatívne opatrenia patriace do rámca uvedenej definície sú opatreniami všeobecného rozsahu (na rozdiel od individuálnych opatrení adresovaných konkrétne určeným vykonávateľom/členským štátom), ktoré: - formálne menia a dopĺňajú (článok alebo prílohu) základného predpisu prijatého v rámci spolurozhodovacieho postupu, napríklad opatrenia všeobecného rozsahu na prispôsobenie technických príloh základného predpisu v rámci spolurozhodovacieho postupu vedeckému pokroku by sa považovali za „kvázilegislatívne“ opatrenia, alebo - dopĺňajú základný predpis prijatý v rámci spolurozhodovacieho postupu vytvorením nového súboru pravidiel (na rozdiel od výlučného uplatňovania kritérií stanovených v základnom právnom predpise), napríklad v oblasti finančných služieb by sa za takéto považovali opatrenia, ktorými sa pridávajú podrobnosti k informáciám uvedeným v prospektoch. 1.1.2. Postup Jednotlivé kroky PRAC sú vymedzené v novom článku 5a. Tento postup dáva obidvom legislatívnym zložkám, Európskemu parlamentu a Rade, právo kontrolovať vecnú podstatu návrhov vykonávacích opatrení. Toto právo ďaleko presahuje existujúce „právo kontroly“ Európskeho parlamentu ( „droit de regard“ ) v zmysle článku 8, ktoré sa obmedzuje na kontrolu, či Komisia neprekročila vykonávacie právomoci prenesené na ňu základným právnym predpisom (a zabezpečuje prijatie nezáväzného uznesenia Európskeho parlamentu). Rovnako ako súčasný regulačný postup, nový PRAC rozlišuje medzi dvoma situáciami. Ak výbor zaujme kladné stanovisko, Komisia bezodkladne predloží návrh opatrení na kontrolu Európskemu parlamentu a Rade. Ak Európsky parlament a Rada nevznesú námietky proti návrhu opatrení, Komisia ho prijme po uplynutí trojmesačnej lehoty (článok 5a ods. 3 písm. d)). V rámci tejto lehoty Európsky parlament (väčšinou hlasov svojich členov) a/alebo Rada (kvalifikovanou väčšinou) môže vzniesť námietku proti prijatiu návrhu opatrení z rôznych dôvodov. Komisia potom môže predložiť zmenený a doplnený návrh opatrení výboru alebo predložiť legislatívny návrh v súlade so zmluvou (článok 5a ods. 3 písm. c)). - Ak výbor zaujme záporné stanovisko alebo nevydá žiadne stanovisko, Komisia bezodkladne predloží návrh Rade a postúpi ho Európskemu parlamentu (článok 5a ods. 4 písm. a)). Rada má následne dva mesiace na predloženie „prvého vyjadrenia“ k zamýšľaným opatreniam. Rada môže vzniesť námietky proti navrhovaným opatreniam alebo sa rozhodnúť prijať opatrenia kvalifikovanou väčšinou a v takom prípade bezodkladne predložiť opatrenia Európskemu parlamentu. Ak sa Rada nevyjadrí v uvedenej lehote dvoch mesiacov, Komisia bezodkladne predloží opatrenia na kontrolu Európskemu parlamentu. - V rámci druhého kola má Európsky parlament právo vzniesť námietky proti navrhovanému opatreniu. Ak nevznesie námietky, opatrenia prijme Rada (ak Rada zamýšľala prijať tieto opatrenia) alebo Komisia (ak sa Rada nevyjadrí v lehote dvoch mesiacov). 1.2. Realizácia reformy 1.2.1. Zosúladenie Zosúladenie existujúcich základných právnych predpisov s novými komitologickými postupmi je už dôverne známe, keďže sa uskutočnilo už predtým pri rozhodnutí Rady 1999/468/ES. Štyri prispôsobujúce nariadenia prijaté v roku 2003[3] zmenili a doplnili všetky existujúce právne predpisy jednotlivo, avšak iba ich komitologické postupy bez akýchkoľvek ďalších zmien, čo do ich podstaty. Prispôsobenie tak spočívalo v odstránení variantov pre jednotlivé postupy (riadiaci, regulačný a ochranný). V dôsledku toho boli iba automatické, čo uľahčovalo schvaľovanie zo strany zákonodarcu. Na rozdiel od toho sú uvedené kritériá (pozri bod 1.1.1) záväzné. To znamená, že vždy, keď platia dané podmienky, sa má rátať s uplatnením PRAC. Inak je prijatý základný právny predpis nezákonný. Z tohto dôvodu sa musí každý prípad preskúmať vo svojej podstate, aby sa mohlo rozhodnúť, či sú splnené podmienky na uplatnenie nového postupu. Vo svojom spoločnom vyhlásení[4] sa Európsky parlament, Rada a Komisia dohodli na zozname základných právnych predpisov, ktoré sa musia urýchlene zosúladiť s PRAC. Príslušných 26 návrhov na toto prioritné zosúladenie Komisia prijala 22. decembra 2006. Všetky ostatné právne predpisy, prijaté v rámci postupu spolurozhodovania, ktoré nie sú uvedené v spoločnom vyhlásení z júla 2006, sa majú tiež zosúladiť. Komisia sa zaviazala preskúmať všetky existujúce právne predpisy a v prípade potreby vypracovať príslušné návrhy na ich zosúladenie do konca roka 2007. 1.2.2. Revízia dvojstrannej dohody Dvojstranná dohoda z októbra 2000 (Komisia/Európsky parlament) o postupoch pri vykonávaní rozhodnutia o komitológii sa musí podrobiť revízii, aby sa zosúladila s vyhlásením o transparentnosti/aktualizovanou evidenciou, s novým regulačným postupom s kontrolou a pokiaľ možno so súčasnými zjednodušujúcimi úpravami. Revízia tejto dohody by sa mala uskutočniť do konca roka 2007. 1.2.3. Komitológia a transparentnosť: register a archív dokumentov komitológie Vo vyhlásení týkajúcom sa článku 7 ods. 3 rozhodnutia Rady 1999/468/ES (vyhlásenie o transparentnosti)[5] sa Komisia sama zaväzuje zlepšiť funkcie registra komitológie, aby pomohla Európskemu parlamentu lepšie sledovať rozličné etapy a harmonogram každého komitologického postupu a rozlišovať medzi rôznymi typmi prijatých dokumentov. Z tohto dôvodu, ako sprievodné opatrenie k reforme rozhodnutia Rady 1999/468/ES, Komisia v súčasnosti skúma ďalšie zlepšenia, pokiaľ ide o register, aby tak Európskemu parlamentu a širokej verejnosti umožnila transparentnejší a koherentnejší prístup k dokumentom nachádzajúcim sa v tomto archíve. Aktualizácia by sa mala uskutočniť začiatkom roka 2008. 1.3. Vývoj judikatúry Vo svojom návrhu podanom 5. marca 2004 Komisia žiadala Súdny dvor, aby zrušil článok 17 ods. 2 nariadenia Európskeho parlamentu a Rady (ES) č. 2152/2003 zo 17. novembra 2003 týkajúceho sa monitorovania lesov a environmentálnych interakcií v Spoločenstve (nariadenie Forest Focus) v rozsahu, v ktorom toto nariadenie ukladá pre prijatie vykonávacích opatrení programu Forest Focus regulačný postup ustanovený v článku 5 rozhodnutia Rady 1999/468/ES (rozhodnutie o komitológii). Podľa Komisie vykonávacie opatrenia, ktoré sa mali prijať podľa nariadenia Forest Focus, boli riadiace opatrenia pre akčný program. Na realizáciu programov Spoločenstva sa v zásade uplatňuje len riadiaci postup alebo v prípade potreby konzultačný postup. Vo svojom rozsudku z 23. februára 2006 (Vec C-122/04 – Komisia/Rada a Parlament) Súdny dvor zdôraznil ako zásadnú otázku, že hoci kritériá ustanovené v článku 2 rozhodnutia o komitológii nie sú záväzné, pokiaľ sa zákonodarný orgán Spoločenstva odchyľuje od týchto kritérií pri výbere komitologického postupu, musí svoje rozhodnutie zdôvodniť. V danom prípade však Súdny dvor dospel k záveru, že rozhodnutie zákonodarného orgánu Spoločenstva sa zhoduje s kritériami ustanovenými v článku 2 písm. b) rozhodnutia o komitológii. Súdny dvor osobitne konštatoval, že Rada sa mohla odôvodnene domnievať, že niektoré prvky schémy Forest Focus by sa mohli považovať za prvky zásadného významu a dovtedy neboli dostatočne upravené v rámci nariadenia Forest Focus, aby sa mohli pokladať za riadiace opatrenia vzťahujúce sa na realizáciu programov. Riadiaci postup sa preto nepovažuje za vhodný. Z tohto dôvodu bol regulačný postup zvolený v súlade s rozhodnutím o komitológii. Na základe toho bola žiadosť Komisie zamietnutá. 1.4. Rozšírenie Dňa 25. apríla 2005 bola podpísaná Zmluva o pristúpení s Bulharskom a Rumunskom. Podobne ako v prípade desiatich nových členských štátov počas obdobia pred ich pristúpením, ktoré sa uskutočnilo v máji 2004, Bulharsko a Rumunsko získali od 26. apríla 2005 postavenie aktívneho pozorovateľa a mohli sa zúčastňovať na zasadnutiach výborov ako aktívni pozorovatelia, až kým obidve krajiny nevstúpili do Európskej únie 1. januára 2007. Účasť zostávajúcich kandidátskych krajín, Turecka a Chorvátska, a od decembra 2005 aj Bývalej juhoslovanskej republiky Macedónsko sa naďalej organizuje na základe „oznámenia Komisie Rade o účasti kandidátskych krajín na programoch, v agentúrach a vo výboroch Spoločenstva“[6]. 2. HORIZONTÁLNY PREHĽAD ČINNOSTÍ 2.1 Počet výborov Je dôležité rozlišovať medzi výbormi komitológie na jednej strane a inými subjektmi, najmä „expertnými skupinami“ vytvorenými samotnou Komisiou na strane druhej. Expertné skupiny sa zaoberajú prípravou a vykonávaním politík, zatiaľ čo výbory komitológie sa zúčastňujú na procese vykonávania právnych aktov. Táto správa sa zaoberá výlučne výbormi komitológie. Počet výborov komitológie sa uvádza podľa jednotlivých oblastí činnosti (tabuľka I) k 31. 12. 2006. Pre porovnanie sa uvádzajú aj údaje za predchádzajúci rok (stav k 31. 12. 2005). TABUĽKA I – Celkový počet výborov Oblasť politiky | 2005 | 2006 | Podnikanie a priemysel (ENTR) | 32 | 33 | Zamestnanosť, sociálne záležitosti a rovnaké príležitosti (EMPL) | 6 | 8 | Poľnohospodárstvo a rozvoj vidieka (AGRI) | 31 | 30 | Doprava a energetika (TREN) | 38 | 36 | Životné prostredie (ENV) | 32 | 35 | Výskum (RTD) | 3 | 3 | Informačná spoločnosť a médiá (INFSO) | 10 | 12 | Rybné hospodárstvo a morské záležitosti (FISH) | 3 | 4 | Vnútorný trh (MARKT) | 10 | 13 | Regionálna politika (REGIO) | 2 | 3 | Dane a colná únia (TAXUD) | 10 | 10 | Vzdelávanie a kultúra (EAC) | 7 | 12 | Zdravie a ochrana spotrebiteľa (SANCO) | 15 | 16 | Spravodlivosť, sloboda a bezpečnosť (JLS) | 13 | 15 | Vonkajšie vzťahy (RELEX) | 3 | 4 | Obchod (TRADE) | 12 | 12 | Rozšírenie (ELARG) | 3 | 4 | EuropeAid (AIDCO) | 8 | 15 | Humanitárna pomoc (ECHO) | 1 | 1 | Štatistika (ESTAT) | 8 | 8 | Rozpočet (BUDG) | 2 | 2 | Úrad pre boj proti podvodom (OLAF) | 1 | 1 | SPOLU | 250 | 277 | 2.2 Počet stanovísk a vykonávacích opatrení Tak ako v predchádzajúcich správach, aj v tejto správe sa uvádzajú celkové počty formálnych stanovísk predložených výbormi[7] a následných vykonávacích opatrení (= právnych aktov, správnych a finančných rozhodnutí) prijatých Komisiou. Tieto počty predstavujú konkrétny „výstup” výborov (tabuľka IV). Celkový počet stanovísk predložených výbormi v roku 2006 bol 2 933 (v porovnaní s 2 582 v roku 2005); počet vykonávacích opatrení prijatých Komisiou bol 2 862 (v porovnaní s 2 654 v roku 2005). TABUĽKA IV – Počet stanovísk a vykonávacích opatrení (2006) Stanoviská | Vykonávacie opatrenia | Stanoviská | Vykonávacie opatrenia | ENTR | 74 | 10 | EAC | 61 | 61 | EMPL | 18 | 1 | SANCO | 340 | 328 | AGRI | 1 576 | 1 576 | JLS | 56 | 38 | TREN | 61 | 44 | RELEX | 2 | 4 | ENV | 55 | 42 | TRADE | 6 | 5 | RTD | 212 | 212 | ELARG | 74 | 75 | INFSO | 74 | 74 | AIDCO | 297 | 297 | FISH | 19 | 19 | ECHO | 45 | 45 | MARKT | 10 | 8 | ESTAT | 19 | 13 | REGIO | 9 | 2 | BUDG | 1 | 1 | TAXUD | 50 | 42 | OLAF | 2 | 4 | Veľký počet vykonávacích opatrení prijatých v niektorých oblastiach politík – Poľnohospodárstvo (1 576), Zdravie a ochrana spotrebiteľa (328), EuropeAid (297) Výskum (212), a Informačná spoločnosť (73) – znova odráža intenzitu činností prenesených na Komisiu v týchto oblastiach prostredníctvom postupov komitológie[8]. V porovnaní s predchádzajúcim rokom možno pobadať významný nárast pri EuropeAid (124 vykonávacích opatrení v roku 2005, zatiaľ čo pokles možno pobadať v oblasti Podnikanie a priemysel (10 vykonávacích opatrení v roku 2006 v porovnaní s 55 v roku 2005) a v oblasti Dane a colná únia (7 vykonávacích opatrení v roku 2006 v porovnaní so 47 v roku 2005).[pic][pic][pic] [1] Príloha sa predkladá ako osobitný pracovný dokument útvarov Komisie. [2] Ú. v. EÚ L 200, 22.7.2006, s. 11. Konsolidované znenie rozhodnutia o komitológii bolo uverejnené v Ú. v. EÚ C 255, 21.10.2006, s. 4. [3] Nariadenie Rady (ES) č. 806/2003 zo 14. apríla 2003, nariadenie Rady (ES) č. 807/2003 zo 14. apríla 2003, nariadenie Rady (ES) č. 1105/2003 z 26. mája 2003 a nariadenie Európskeho parlamentu a Rady (ES) č. 1882/2003 z 29. septembra 2003. [4] Ú. v. EÚ C 255, 21.10.2006, s. 1. [5] Ú. v. EÚ C 171, 22.7.2006, s. 21. [6] KOM(1999) 710 v konečnom znení, prijaté 20.12.1999. Pozri tiež „oznámenie Komisie Rade a Parlamentu o príprave na účasť krajín Západného Balkánu na programoch a v agentúrach Spoločenstva“ (KOM(2003) 748 v konečnom znení, prijaté 3.12.2003). [7] Vrátane pozitívnych a negatívnych stanovísk po formálnom hlasovaní v prípade regulačného a riadiaceho postupu. Do počtov sa nezaratúvajú prípady „bez stanoviska“ (alebo „absencie stanoviska“), t. j. ak sa uskutočnilo formálne hlasovanie, no nedosiahla sa potrebná (kvalifikovaná) väčšina hlasov. [8] Treba poznamenať, že samotný počet prijatých opatrení ako takých neodráža politický, hospodársky ani finančný význam prijatých rozhodnutí.